ตำรวจเตือนร้านค้าห้ามจำหน่ายเครื่องดื่มแอลกอฮอล์จนถึงเที่ยงคืนวันนี้ พร้อมสั่งการดูแลความปลอดภัยประชาชนที่ออกมาร่วมทำบุญในวันมาฆบูชา
พล.ต.ต.อาชยน ไกรทอง โฆษก ตร. เปิดเผยว่า เนื่องในวันมาฆบูชา ซึ่งเป็นวันสำคัญทางศาสนา สำนักงานตำรวจแห่งชาติ ขอแจ้งเตือนไปยังผู้ประกอบการร้านค้า และประชาชน ให้งดจำหน่ายและดื่มเครื่องดื่มแอลกอฮอล์ทุกชนิด ทั่วราชอาณาจักร ตลอด 24 ชั่วโมง ตั้งแต่เวลา 24.00 น.ของคืนวันที่ 5 มี.ค.66 จนถึงเวลา 24.00 น. ของคืนวันที่ 6 มี.ค.66 ยกเว้นเฉพาะร้านค้าปลอดอากรภายในอาคารท่าอากาศยานนานาชาติ หากผู้ใดฝ่าฝืนมีความผิดตาม พ.ร.บ.ควบคุมเครื่องดื่มแอลกอฮอล์ พ.ศ. 2551 มาตรา 39 ต้องระวางโทษจำคุกไม่เกิน 6 เดือน หรือปรับไม่เกิน 10,000 บาท หรือทั้งจำทั้งปรับทั้งนี้ ผู้บัญชาการตำรวจแห่งชาติได้สั่งการให้ตำรวจบูรณาการความร่วมมือกับทุกภาคส่วน จัดสายตรวจออกตรวจสอบตามสถานที่สุ่มเสี่ยงต่างๆ เช่น สถานบริการ สถานประกอบการ ร้านข้าวต้มโต้รุ่งคาราโอเกะ ร้านอาหาร หรือสถานที่สุ่มเสี่ยงต่างๆ  หากตรวจพบผู้ที่ฝ่าฝืนให้ดำเนินการตามกฎหมายอย่างเคร่งครัด ซึ่งจะดำเนินการต่อเนื่องไปจนถึงเวลาถึงเที่ยงคืนของวันนี้ รวมทั้งเน้นย้ำไปให้ทุกหน่วยทั่วประเทศเพิ่มความเข้มออกตรวจตราดูแลความปลอดภัยพี่น้องประชาชนทั้งการเดินทาง การออกมาทำบุญตามวัด ศาสนสถานต่างๆ ให้เป็นไปด้วยความเรียบร้อย